Thomas Monberg (S), 2025-05-28:
Tak, formand.
Kære formand, kære kollegaer.
Tak for ordet.
Beslutningsforslaget fra Dansk Folkeparti rejser et spørgsmål om, hvordan vi organiserer affaldssortering i Danmark.
Det er en debat, vi gerne tager, for i Danmark har vi valgt den løsning, der giver høj kvalitet og den største genanvendelsesgrad, nemlig at vi sorterer i forskellige skraldespande ude i hvert enkelt hjem.
Derfor kan Socialdemokratiet ikke støtte dette forslag.
Vi står på skuldrene af en bred politisk aftale, »Klimaplan for en grøn affaldssektor og cirkulær økonomi«, som blev indgået i 2020 mellem Socialdemokratiet og en lang række andre partier i Folketinget; i dag er det Venstre, Radikale, SF, Liberal Alliance og Moderaterne, der er med i den aftale.
Formålet med klimaplanen er helt klart mere og bedre genanvendelse, ensartede affaldsstrømme, så vi kan investere i danske sorterings- og genanvendelsesanlæg, og at leve op til EU's krav om en særskilt indsamling og høje genanvendelsesmål
Det blev bl.a. besluttet, at danskernes affald skal sorteres i ti forskellige fraktioner netop for at sikre kvaliteten og muligheden for reel genanvendelse, som ministeren også har været inde på.
Det er faktisk en kæmpe øjenåbner for rigtig mange husholdninger at se, hvor meget affald, ikke mindst plastik, de producerer.
Den gennemsigtighed i sig selv er en vigtig del af klimabevidstheden.
Når vi sorterer derhjemme, bliver det tydeligt, hvor stort vores ressourceforbrug egentlig er.
I virkeligheden er det også en meget borgerlig og liberal tanke at rydde op efter sig selv og at tage ansvar for sit eget affald i stedet for at læsse problemet over på samfundet og tro, at nogle maskiner eller en central løsning klarer det for os.
Det er et personligt ansvar i praksis, og det er ikke spor umoderne.
I min egen tid som kommunalpolitiker i byrådet var jeg med til at indføre en af landets første affaldssorteringsordninger.
Det gav en livlig debat dengang, men det er en debat, der i dag næsten er forstummet, for folk kan godt se, at det giver mening.
Vi skal have så høj en sorteringsgrad som muligt, både af hensyn til miljøet og klimaet, men også for at sikre, at vi på sigt bliver mindre afhængige af oliestater, når det kommer til materialer som plastik.
Forslaget lægger op til, at affald i højere grad skal samles i én spand og efterfølgende sorteres centralt, men her må vi være helt tydelige: Når affald blandes, falder kvaliteten og dermed genanvendelsesgraden markant.
Papir, pap og tekstiler bliver forurenet og i mange tilfælde uanvendelige.
Glas knuses, og muligheden for genanvendelse bliver dårligere eller går helt tabt, som også ministeren har været inde på.
Fødevareplast kan af sundhedsmæssige årsager ikke genanvendes, hvis det har været i kontakt med restaffald.
Samtidig har vi i dag allerede mulighed for at kombinere visse affaldsfraktioner, f.eks. papir og pap, uden at det går ud over sorteringen.
Kommunerne har altså fleksibilitet, og mange arbejder aktivt med løsninger, der både er praktiske og klimamæssigt ansvarlige.
Vi hører tit henvisninger til Holland og Norge, men faktum er, at de heller ikke har opgivet særskilt sortering.
I Holland sorterer 60 pct. af befolkningen plast, metal og kartoner særskilt.
I Norge er det p.t. kun 7 pct., der har adgang til central sortering, og kapaciteten og kvaliteten er begrænset.
Så virkeligheden er, at særskilt sortering stadig er rygraden i de mest ambitiøse affaldssystemer, også internationalt, og borgerne bakker op.
Ifølge en undersøgelse fra Miljøstyrelsen i 2020 mener 79 pct., at affaldssortering er nødvendigt for at passe på klima og miljø; kun 2 pct. mener, at det ikke nytter.
Samtidig er affaldssektoren allerede i gang med massive investeringer, sorteringsanlæg i Esbjerg og Aalborg for milliarder og millionbeløb, nye virksomheder som ReTec Miljø, som ministeren også har været inde på, og så støtter både DI og plastindustrien netop det system, det nu foreslås at rulle tilbage.
Socialdemokratiet støtter teknologisk udvikling, men ikke på bekostning af kvaliteten, borgernes indsats og den grønne industri, vi er ved at bygge op i Danmark.
Derfor afviser vi beslutningsforslaget.
Tak for ordet.